
Betegtájékoztató: Információk a beteg számára

Dapagliflozin Sandoz 10 mg filmtabletta 
dapagliflozin

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához, gyógyszerészéhez vagy a gondozását végző egészségügyi szakemberhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma

1. Milyen típusú gyógyszer a Dapagliflozin Sandoz és milyen betegségek esetén alkalmazható?
2. Tudnivalók a Dapagliflozin Sandoz szedése előtt
3. Hogyan kell szedni a Dapagliflozin Sandozt?
4. Lehetséges mellékhatások
5. Hogyan kell a Dapagliflozin Sandozt tárolni?
6. A csomagolás tartalma és egyéb információk


1. Milyen típusú gyógyszer a Dapagliflozin Sandoz és milyen betegségek esetén alkalmazható?

Milyen típusú gyógyszer a Dapagliflozin Sandoz?
A Dapagliflozin Sandoz hatóanyaga a dapagliflozin, ami a „nátrium-glükóz ko-transzporter 2- (SGLT2-) gátlóknak” nevezett gyógyszerek csoportjába tartozik. Ezek a gyógyszerek gátolják a vesékben található SGLT2 nevű fehérje működését. A fehérje gátlásának következtében jelentős mennyiségű vércukor (glükóz), só (nátrium) és víz ürül ki a szervezetből a vizelettel.

Milyen betegségek esetén alkalmazható a Dapagliflozin Sandoz?
A Dapagliflozin Sandozt az alábbiak kezelésére alkalmazzák:

· 2-es típusú cukorbetegség (diabétesz)
· felnőtteknél, 10 éves, valamint idősebb gyermekeknél és serdülőknél.
· ha a 2-es típusú cukorbetegsége nem kezelhető diétával és testmozgással. A Dapagliflozin Sandoz alkalmazható önmagában vagy a cukorbetegség kezelésére alkalmazott egyéb gyógyszerekkel együtt.
· Fontos, hogy továbbra is betartsa a kezelőorvosa, a gyógyszerésze vagy a gondozását végző egészségügyi szakember által adott, a diétára és a testmozgásra vonatkozó tanácsokat.

· Szívelégtelenség
· felnőtteknél (18 éves és idősebb betegeknél), amikor a szív nem pumpálja a vért olyan hatékonyan, mint kellene.

· Krónikus vesebetegség
· vesekárosodásban szenvedő felnőtteknél.

Mi az a 2-es típusú cukorbetegség, és miként segít ebben a betegségben a Dapagliflozin Sandoz?
· A 2-es típusú cukorbetegségben a szervezete nem termel elegendő inzulint, vagy nem képes az általa megfelelő mennyiségben termelt inzulint felhasználni, és ez magas vércukorszinthez vezet, aminek olyan súlyos szövődményei lehetnek, mint például a szívbetegség vagy vesebetegség, vakság, vagy a karokban és lábakban kialakuló keringési zavar.
· A Dapagliflozin Sandoz úgy hat, hogy eltávolítja a szervezetében lévő, felesleges mennyiségű cukrot. A szívbetegség megelőzésében is segíthet.

Mi az a szívelégtelenség, és miként segít ebben a betegségben a Dapagliflozin Sandoz?
· Ez a típusú szívelégtelenség akkor következik be, amikor a szív nem olyan hatékonyan pumpálja a vért a tüdő és a szervezet többi része felé, mint kellene. Ez súlyos betegséghez vezethet, ami kórházi kezelést tesz szükségessé.
· A szívelégtelenség leggyakoribb tünetei a légszomj, a fáradtságérzés vagy az állandó, nagyon nagyfokú fáradtság, valamint a bokák feldagadása.
· A Dapagliflozin Sandoz segít megelőzni a szívműködés romlását, és javítja az Ön tüneteit. Csökkentheti annak szükségességét, hogy kórházba kelljen mennie, és egyes betegeknél segít abban, hogy hosszabb ideig élhessenek. 

Mi az a krónikus vesebetegség, és miként segít ebben a betegségben a Dapagliflozin Sandoz?
· Amikor Önnek krónikus vesebetegsége van, a veseműködése fokozatosan leállhat. Ez azt jelenti, hogy a vesék nem képesek megfelelően megtisztítani és megszűrni az Ön vérét. A veseműködés leállása súlyos betegségekhez vezethet, és kórházi kezelést tehet szükségessé.
· A Dapagliflozin Sandoz segít megakadályozni a veseműködés leállását. Bizonyos betegeknek segít abban, hogy hosszabb ideig élhessenek.


2. Tudnivalók a Dapagliflozin Sandoz szedése előtt 

Ne szedje a Dapagliflozin Sandozt

ha allergiás a dapagliflozinra vagy a gyógyszer (6. pontban felsorolt) egyéb összetevőjére.

Figyelmeztetések és óvintézkedések

Azonnal forduljon orvoshoz, vagy menjen a legközelebbi kórházba, az alábbi esetekben:

Diabéteszes ketoacidózis:
· ha cukorbetegsége (diabétesze) van és hányingert vagy hányást, hasi fájdalmat, túlzott szomjúságot, gyors és mély légzést, zavartságot, szokatlan álmosságot vagy fáradtságot észlel, édeskés szagúvá válik a lehelete, édes vagy fémes szájízt érez, vagy a vizeletének vagy a verejtékének szokásostól eltérő szaga van, vagy gyors fogyást tapasztal.
· Ezek a fenti tünetek a „diabéteszes ketoacidózis” tünetei lehetnek, ami egy ritka, de súlyos, néha életet veszélyeztető állapot a cukorbetegségnél. A vizeletében vagy a vérében található „ketontestek” emelkedett szintje következtében alakulhat ki, amit vizsgálatokkal lehet kimutatni.
· A diabéteszes ketoacidózis kialakulásának kockázata megnövekedhet a tartós koplalás, a túlzott alkoholfogyasztás, a kiszáradás, az inzulin-adag hirtelen csökkentése, illetve nagyobb műtéti beavatkozás vagy súlyos betegség miatti magasabb inzulinszükséglet következtében.
· Amikor Dapagliflozin Sandozzal kezelik, diabéteszes ketoacidózis még akkor is kialakulhat, ha az Ön vércukorszintje normális.
Amennyiben arra gyanakszik, hogy diabéteszes ketoacidózisa van, azonnal forduljon orvoshoz, vagy keresse fel a legközelebbi kórház sürgősségi osztályát, és ne szedje ezt a gyógyszert.

A gát szövetelhalással járó bakteriális fertőzése (nekrotizáló faszciitisze):
· Azonnal forduljon kezelőorvosához, ha a nemi szervein vagy a nemi szervek és a végbélnyílás közötti területen fájdalmat, érzékenységet, bőrpírt vagy duzzanatot tapasztal, amit láz vagy rossz általános közérzet kísér. Ezek a tünetek egy ritka, de súlyos vagy akár életveszélyes fertőzés jelei is lehetnek, amelynek a gát nektrotizáló faszciitisze vagy Fournier-gangréna a neve, és amely elpusztítja a bőr alatti szöveteket. A Fournier-gangréna azonnali kezelést igényel.

A Dapagliflozin Sandoz szedése előtt beszéljen kezelőorvosával, gyógyszerészével vagy a gondozását végző egészségügyi szakemberrel
· ha „1-es típusú cukorbetegsége” van, ami rendszerint fiatal korban kezdődik, és a szervezete egyáltalán nem termel inzulint. A Dapagliflozin Sandoz nem alkalmazható ennek a betegségnek a kezelésére.
· ha cukorbetegsége és vesebetegsége van – kezelőorvosa arra kérheti Önt, hogy a vércukorszintje beállítása érdekében szedjen kiegészítő gyógyszert vagy egy másik gyógyszert.
· ha májbetegsége van – kezelőorvosa alacsonyabb kezdő adagot adhat.
· ha olyan gyógyszereket szed, amelyek csökkentik a vérnyomását (vérnyomáscsökkentők, más néven antihipertenzív gyógyszerek) vagy a kórtörténetében alacsony vérnyomás betegség (hipotonia) szerepel. További információkat alább, az „Egyéb gyógyszerek és a Dapagliflozin Sandoz” részben talál. 
· ha nagyon magas a vércukorszintje, ami kiszáradáshoz vezethet (szervezete túl sok testnedvet veszít). A szervezetből történő folyadékvesztés (dehidráció) lehetséges jelei a 4. pontban találhatók. A Dapagliflozin Sandoz szedésének elkezdése előtt mondja el kezelőorvosának, ha ezeknek a tüneteknek bármelyike fennáll Önnél.
· ha hányingere van vagy alakul ki, hány vagy láza van, vagy ha nem képes enni vagy inni. Ezek az állapotok kiszáradást okozhatnak. Kezelőorvosa a kiszáradás megelőzése érdekében arra kérheti Önt, hogy hagyja abba a Dapagliflozin Sandoz szedését, amíg állapota nem rendeződik.
· ha gyakran van húgyúti fertőzése.

Ha a fentiek bármelyike vonatkozik Önre, (vagy nem biztos ebben), akkor a Dapagliflozin Sandoz szedése előtt beszéljen kezelőorvosával, gyógyszerészével vagy a gondozását végző egészségügyi szakemberrel.

A cukorbetegség és a lábápolás
Ha cukorbetegsége van, fontos, hogy rendszeresen ellenőrizze a lábait, és betartson minden lábápolásra vonatkozó tanácsot, amit az Önt gondozó egészségügyi szakembertől kapott.

Vizelet cukor
A Dapagliflozin Sandoz hatása miatt a gyógyszer szedésének ideje alatt a vizelet cukorvizsgálatának eredménye pozitív lesz.

Gyermekek és serdülők
A Dapagliflozin Sandoz alkalmazható 10 éves és idősebb gyermekeknél és serdülőknél a 2-es típusú cukorbetegség kezelésére. A 10 évesnél fiatalabb gyermekekre vonatkozóan nem állnak rendelkezésre adatok.

A Dapagliflozin Sandoz 18 éves kor alatti gyermekeknél és serdülőknél nem ajánlott a szívelégtelenség vagy a krónikus vesebetegség kezelésére, mert a gyógyszert ilyen betegeknél nem vizsgálták.

Egyéb gyógyszerek és a Dapagliflozin Sandoz
Feltétlenül tájékoztassa kezelőorvosát, gyógyszerészét vagy a gondozását végző egészségügyi szakembert a jelenleg vagy nemrégiben szedett, valamint szedni tervezett egyéb gyógyszereiről. Különösen fontos, hogy elmondja kezelőorvosának:
· ha olyan gyógyszert szed, ami kiüríti a vizet a szervezetéből (vízhajtó).
· ha olyan más gyógyszerekkel is kezelik, amelyek csökkentik a vérében lévő cukor mennyiségét, mint például az inzulin vagy a „szulfonilurea” gyógyszerek. Lehet, hogy kezelőorvosa csökkenteni akarja ezeknek az egyéb gyógyszereknek az adagját, hogy megelőzze Önnél az alacsony vércukorszint (hipoglikémia) kialakulását,
· ha lítiumot szed, mivel a Dapagliflozin Sandoz csökkentheti a lítiumszintet a vérében.

Terhesség és szoptatás
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer szedése előtt beszéljen kezelőorvosával vagy gyógyszerészével. Ha teherbe esik, hagyja abba a gyógyszer szedését, mivel az a terhesség második és harmadik harmada alatt nem ajánlott. Beszéljen kezelőorvosával arról, hogy mi a legjobb módja a vércukorszint beállításának a terhessége alatt.

A gyógyszer szedése előtt beszéljen kezelőorvosával, ha szoptatni szeretne vagy ha szoptat. 
Ne alkalmazza a Dapagliflozin Sandozt, ha szoptat. Nem ismert, hogy ez a gyógyszer bejut-e az anyatejbe.

A készítmény hatásai a gépjárművezetéshez és a gépek kezeléséhez szükséges képességekre
A Dapagliflozin Sandoz nem vagy csak elhanyagolható mértékben befolyásolja a gépjárművezetéshez és a gépek kezeléséhez szükséges képességeket.
Ennek a gyógyszernek más gyógyszerekkel, úgynevezett szulfonilureákkal vagy inzulinnal történő együttes alkalmazása túl alacsony vércukorszintet (hipoglikémia) okozhat, ami olyan tüneteket idézhet elő, mint a remegés, a verejtékezés, és a látásában bekövetkező változás, ami befolyásolhatja az Ön gépjárművezetéshez vagy a gépek kezeléséhez szükséges képességeit.

Ha a Dapagliflozin Sandoz szedése alatt szédül, ne vezessen gépjárművet vagy ne használjon semmilyen szerszámot, illetve ne kezeljen gépeket.

A Dapagliflozin Sandoz laktózt és nátriumot tartalmaz
A Dapagliflozin Sandoz laktózt (tejcukrot) tartalmaz. Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.

Ez a gyógyszer adagonként kevesebb mint 1 mmol (23 mg) nátriumot tartalmaz, azaz gyakorlatilag „nátriummentes”.


3. Hogyan kell szedni a Dapagliflozin Sandozt?

A gyógyszert mindig a kezelőorvosa által elmondottaknak megfelelően szedje. Amennyiben nem biztos abban, hogyan alkalmazza a gyógyszert, kérdezze meg kezelőorvosát, gyógyszerészét vagy a gondozását végző egészségügyi szakembert.

Mennyit kell szednie?
· Az ajánlott adag naponta 1 db 10 mg-os tabletta.
· Ha májbetegsége van, kezelőorvosa 1 db 5 mg-os kezdő adagot rendelhet el. A Dapagliflozin Sandoz filmtabletta 5 mg-os dózisa nem elérhető, ezért ez a gyógyszer nem alkalmas a fentebb említett betegcsoport számára. Ezen betegek esetében más, 5 mg-os dapagliflozin-tartalmú gyógyszerkészítményt kell alkalmazni.
· Kezelőorvosa azt a hatáserősséget fogja felírni, amelyik megfelelő Önnek.

A gyógyszer szedése
· A tablettát egészben, egy fél pohár vízzel kell lenyelni, a tablettát nem szabad elszopogatni vagy összetörni.
· A tablettáját beveheti étkezés közben vagy attól függetlenül is.
· A tablettát a nap folyamán bármikor beveheti. Azonban próbálja meg naponta azonos időben bevenni, ez segít majd, hogy ne felejtse el a tabletta bevételét.

Előfordulhat, hogy kezelőorvosa más gyógyszerekkel együtt írja fel a Dapagliflozin Sandozt. Ne felejtse, hogy ezeket az egyéb gyógyszereket a kezelőorvosa által elmondottaknak megfelelően kell szednie. Ez segít abban, hogy az egészsége szempontjából a legjobb eredményt érje el.

A diéta és a testmozgás segíthet abban, hogy a szervezete jobban használja fel a vérében lévő cukrot. Ha Ön cukorbeteg, fontos, hogy a Dapagliflozin Sandoz szedése alatt betartson minden diétát és testmozgásprogramot, amit kezelőorvosa ajánlott.

Ha az előírtnál több Dapagliflozin Sandozt vett be
Ha az előírtnál több Dapagliflozin Sandoz tablettát vett be, azonnal beszéljen egy orvossal vagy menjen kórházba. 
Vigye magával a gyógyszere csomagolását.

Ha elfelejtette bevenni a Dapagliflozin Sandozt
Hogy mit kell tennie, ha elfelejt bevenni egy tablettát, az attól függ, hogy mennyi idő van még a következő adag bevételéig.
· Ha 12 óra vagy több van még hátra a következő adagig, vegyen be egy adag Dapagliflozin Sandozt, amint eszébe jut. Majd a következő adagját a szokott időben vegye be.
· Ha már kevesebb mint 12 óra van hátra a következő adagig, hagyja ki az elfelejtett adagot. Ezután a következő adagját a szokott időben vegye be.
· Ne vegyen be kétszeres adag Dapagliflozin Sandozt a kihagyott adag pótlására.

Ha idő előtt abbahagyja a Dapagliflozin Sandoz szedését
Ne hagyja abba a Dapagliflozin Sandoz szedését anélkül, hogy ezt előzetesen megbeszélné a kezelőorvosával. Ha Ön cukorbeteg, a gyógyszer szedése nélkül megemelkedhet a vércukorszintje.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát, gyógyszerészét vagy a gondozását végző egészségügyi szakembert.


4. Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Azonnal forduljon orvoshoz vagy keresse fel a legközelebbi kórházat, ha az alábbi mellékhatások bármelyikét észleli:

· angioödéma, nagyon ritkán fordul elő (10 000-ből legfeljebb 1 beteget érinthet). 
Az angioödéma tünetei a következők:
· az arc, nyelv vagy torok duzzanata,
· nyelési nehézség,
· csalánkiütés és légzési probléma.

diabéteszes ketoacidózis – ez ritka 2-es típusú cukorbetegségben szenvedő betegeknél (1000-ből legfeljebb 1 beteget érinthet).
· A diabéteszes ketoacidózis tünetei a következők (lásd még a 2 pont „Figyelmeztetések és óvintézkedések” részét):
· a vizeletében vagy vérében megnő a „ketontestek” szintje,
· hányinger, hányás,
· hasi fájdalom,
· nagyfokú szomjúság,
· gyors és mély légzés,
· zavartság,
· szokatlan álmosság vagy fáradtság,
· édeskés szagú lehelet, édes vagy fémes szájíz, vagy a vizelet vagy a verejték szokásostól eltérő szaga,
· gyors fogyás.
A tünetek a vércukorszinttől függetlenül alakulnak ki. Kezelőorvosa úgy határozhat, hogy átmenetileg vagy tartósan leállítja a Dapagliflozin Sandoz-kezelést.

· a gát nekrotizáló faszciitisze, más néven Fournier-gangréna, amely a nemi szervek vagy a nemi szervek és a végbélnyílás közötti terület súlyos lágyrészfertőzése, nagyon ritkán fordul elő.

Hagyja abba a Dapagliflozin Sandoz szedését, és azonnal forduljon orvoshoz, ha az alábbi súlyos mellékhatások bármelyikét észleli:

· húgyúti fertőzés, gyakran előfordul (10-ből legfeljebb 1 beteget érinthet). 
· A súlyos húgyúti fertőzés jelei a következők:
· láz és/vagy hidegrázás,
· vizeletürítés közben jelentkező égő érzés,
· hátfájás vagy derékfájás.
Bár nem gyakori, ha vért lát a vizeletében, azonnal szóljon kezelőorvosának.

Azonnal forduljon kezelőorvosához, ha az alábbi mellékhatások bármelyikét észleli:

· alacsony vércukorszint (hipoglikémia), nagyon gyakran előfordul (10-ből több mint 1 beteget érinthet) az olyan cukorbetegeknél, akik ezt a gyógyszert szulfonilureával vagy inzulinnal együtt alkalmazzák.
Az alacsony vércukorszint jelei a következők:
· remegés, verejtékezés, kifejezett nyugtalanságérzés, gyors szívverés,
· éhségérzet, fejfájás, a látásban bekövetkező változás,
· a hangulat megváltozása vagy zavartság.
Kezelőorvosa elmondja Önnek, miként kezelje az alacsony vércukorszintet, és mit tegyen, ha a fenti tünetek bármelyikét észleli.

A Dapagliflozin Sandoz szedésekor jelentkező egyéb mellékhatások:
Gyakori
· a hímvessző vagy a hüvely fertőzése (hüvelygomba) (a tünetek között szerepelhet irritáció, viszketés, illetve szokatlan váladékozás vagy szag),
· hátfájás,
· a szokásosnál nagyobb mennyiségű vizelet ürítése vagy gyakoribb vizeletürítés,
· a vér koleszterinszintjének vagy zsírszintjének a megváltozása (vizsgálatokkal mutatható ki),
· a vörösvértestek mennyiségének megnövekedése a vérében (vizsgálatokkal mutatható ki),
· a vese kreatinin-kiválasztásának (klírenszének) csökkenése (vizsgálatokkal mutatható ki) a kezelés elkezdésekor,
· szédülés,
· bőrkiütés.

Nem gyakori (100-ból legfeljebb 1 beteget érinthet)
· túl sok folyadékvesztés a szervezetből (kiszáradás, aminek tünetei közé tartozhat a nagyon száraz vagy összetapadó száj, a kevés vizelet ürítése vagy ha egyáltalán nincs vizeletürítés vagy a gyors szívverés),
· szomjúság,
· székrekedés,
· éjszakai vizelési inger miatti felébredés,
· szájszárazság,
· fogyás,
· a kreatininszint növekedése (laboratóriumi vérvizsgálattal kimutatható) a kezelés elkezdésekor,
· a karbamidszint emelkedése (laboratóriumi vérvizsgálattal kimutatható).

Nagyon ritka
· vesegyulladás (tubulointersticiális nefritisz).

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5. Hogyan kell a Dapagliflozin Sandozt tárolni?

A gyógyszer gyermekektől elzárva tartandó!

A dobozon és a buborékcsomagoláson feltüntetett lejárati idő (Felhasználható/EXP, illetve Felh./EXP) után ne alkalmazza a gyógyszert. A lejárati idő az adott hónap utolsó napjára vonatkozik.

Ez a gyógyszer nem igényel különleges tárolást.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6. A csomagolás tartalma és egyéb információk 

Mit tartalmaz a Dapagliflozin Sandoz?
A készítmény hatóanyaga a dapagliflozin.
A Dapagliflozin Sandoz filmtabletta 10 mg dapagliflozint tartalmaz.

Egyéb összetevők: tablettamag: hipromellóz 2910, laktóz-monohidrát, mikrokristályos cellulóz, kroszkarmellóz-nátrium, magnézium-sztearát. 
filmbevonat: hipromellóz 2910, hidroxipropil-cellulóz, trietil-citrát, titán-dioxid (E171), sárga vas-oxid (E172).

Milyen a Dapagliflozin Sandoz külleme és mit tartalmaz a csomagolás?

A Dapagliflozin Sandoz 10 mg filmtabletta (tabletta) világossárga, hosszúkás, mindkét oldalán domború, filmbevonatú tabletta, egyik oldalán „DN 10” mélynyomású jelöléssel. A tabletta hossza: 12 mm, a tabletta szélessége: 6 mm.

A Dapagliflozin Sandoz 10 mg filmtabletta (tabletta) 
14, 28, 98, 100 db filmtabletta oPA/Alu/PVC//Alu buborékcsomagolásban, 10×1, 30×1 és 90×1 db filmtabletta adagonként perforált oPA/Alu/PVC//Alu buborékcsomagolásban.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja
Sandoz Hungária Kft.
1114 Budapest
Bartók Béla út 43-47.
Magyarország

Gyártó 
Lek S.A.
ul Podlipie 16
95-010 Strykow
Lengyelország

Ezt a gyógyszert az Európai Gazdasági Térség tagállamaiban az alábbi neveken engedélyezték:

	Ausztria
	Dapagliflozin Sandoz 10 mg – Filmtabletten

	Bulgária
	Dapagliflozin Sandoz 10 mg filmcoated tablets
Дапаглифлозин Сандоз 10 mg филмирани таблетки

	Belgium
	Dapagliflozin Sandoz 10 mg filmomhulde tabletten

	Ciprus
	Dapagliflozin / Sandoz

	Csehország
	Dapagliflozin Sandoz

	Dánia
	Dapagliflozin Sandoz

	Finnország
	Dapagliflozin Sandoz 10 mg tabletti kalvopäällysteinen

	Franciaország
	DAPAGLIFLOZINE SANDOZ 10 mg, comprimé pelliculé

	Görögország
	Dapagliflozin / Sandoz

	Hollandia
	Dapagliflozine 10 mg Sandoz, filmomhulde tabletten

	Írország
	Dapagliflozin Rowex 5 mg film-coated tablets
Dapagliflozin Rowex 10 mg film-coated tablets

	Izland
	Dapagliflozin Sandoz

	Magyarország
	Dapagliflozin Sandoz 10mg filmtabletta

	Málta
	Dapagliflozin Sandoz 5 mg film-coated tablets
Dapagliflozin Sandoz 10 mg filmcoated tablets

	Németország
	Dapagliflozin - 1 A Pharma 10 mg Filmtabletten

	Norvégia
	Dapagliflozin Sandoz

	Olaszország
	Dapagliflozin Sandoz

	Portugália
	Dapagliflozina Sandoz

	Spanyolország
	Dapagliflozina Sandoz 10 mg comprimidos recibuertos con película EFG

	Svédország
	Dapagliflozin Sandoz



OGYI-T-24751/01	28×	OPA/Al/PVC//Al buborékcsomagolásban
OGYI-T-24751/02	30×1	OPA/Al/PVC//Al adagonként perforált buborékcsomagolásban

A betegtájékoztató legutóbbi felülvizsgálatának dátuma: 2026. június.

